Христо Смирненски
На Верочка

chitanka.info

Из тълпата многоцветна

на стохилядния град

мила, палава, кокетна

в русото костюмче летно

ти си малък снежен цвят,

ти си красота и ласки,

цяла нежност и любов

и в лъчи и пъстри краски

две загадачные глазки

пращат странен огнен зов.

А събуждат рой съблазни

пурпурните ти уста

и тълпят се мисли разни

за алеи пусти, празни

и за мрака на нощта.

Да, в затънтена алейка

сред беззвучна самота

върху дървените пейки

под замислените вейки

слели бихме ний уста.

Но в тълпата многоцветна

на престолния ни град

отминаваш си кокетно

в русото костюмче летно

цяла плам и аромат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.